ผลนับคะแนนเบื้องต้น 40% ชาว “กาตาลัน” โหวตแยกตัวออกจากสเปนมากกว่าอยู่ต่อ
ผลนับคะแนนเบื้องต้น 40% ชาว “กาตาลัน” โหวตแยกตัวออกจากสเปนมากกว่าอยู่ต่อ พรรคสนับสนุนแบ่งแยกดินแดนได้เก้าอี้ 71 ที่นั่ง ส่วนกลุ่มสนับสนุนให้อยู่ต่อได้เก้าอี้ 56 ที่นั่ง
22 ธ.ค. 2560

ผู้สื่อข่าวรายงานว่า ผลการนับคะแนนเบื้องต้นของการเลือกตั้งในแคว้นกาตาลุญญา ระบุว่า พรรคที่สนับสนุนการแยกตัวเป็นอิสระจากสเปน ได้รับชัยชนะในการเลือกตั้ง โดยมีคะแนนนำพรรคที่สนับสนุนให้แคว้นกาตาลุญญายังคงอยู่กับสเปนต่อไป
ทั้งนี้ ผลการเลือกตั้งเบื้องต้นถูกเปิดเผยออกมา หลังจากการนับคะแนนผ่านไปได้ราวๆ 40% ซึ่งมันเป็นไปในทิศทางเดียวกับเอ็กซิตโพล ข้อมูลเบื้องต้นพบว่า พวกพรรคสนับสนุนแบ่งแยกดินแดนน่าจะได้เก้าอี้ราวๆ 71 ที่นั่ง ส่วนกลุ่มสนับสนุนความเป็นหนึ่งเดียว น่าจะได้เก้าอี้ราวๆ 56 ที่นั่ง ส่วนสาขาท้องถิ่นของพรรคโพเดมอส ซึ่งต่อต้านมาตรการรัดเข็มขัดจะได้ประมาณ 8 ที่นั่ง
ขณะที่ผลคะแนนในขั้นตอนสุดท้ายยังไม่ออกมาอย่างเป็นทางการ อย่างไรก็ตามหากมีความคืบหน้าในประเด็นดังกล่าว “ข่าวหุ้นธุรกิจออนไลน์” จะรายงานให้ทราบในครั้งต่อไป
อนึ่งการเลือกตั้งในแคว้นกาตาลุญญาถือว่ามีความสำคัญ เนื่องจากเป็นแคว้นขนาดใหญ่ และมีความสำคัญทางเศรษฐกิจต่อสเปน
ทั้งนี้ ชัยชนะของพรรคที่สนับสนุนการแยกตัวเป็นอิสระอาจส่งผลกระทบต่อรัฐบาลสเปน และสหภาพยุโรป (EU) โดยในช่วงปลายเดือนต.ค.ที่ผ่านมา นายมาริอาโน ราฮอย นายกรัฐมนตรีสเปน ประกาศใช้มาตรา 155 แห่งรัฐธรรมนูญ เพื่อเข้าปกครองโดยตรงต่อแคว้นกาตาลุญญา พร้อมกับเพิกถอนสิทธิในการปกครองตนเอง หลังจากคณะรัฐบาลคาตาลันในขณะนั้นประกาศแยกตัวเป็นเอกราชจากสเปน ส่งผลให้นายคาร์เลส ปุกเดมองต์ อดีตผู้นำแคว้นกาตาลุญญา ถูกตั้งข้อหากบฏ ซึ่งมีโทษจำคุกสูงสุดถึง 30 ปี และขณะนี้เขากำลังลี้ภัยในเบลเยียม